El president de la Generalitat justifica la decisió per la recomanació del Ministeri de Sanitat

El president de la Generalitat justifica la decisió per la recomanació del Ministeri de Sanitat

Preparatius de les Falles al barri de Russafa de València (Efe/Manuel Bruque)

Les Falles de València s'ajornen pel coronavirus. Així ho ha anunciat aquest dimarts al vespre el president de la Generalitat Valenciana, Ximo Puig. Assegura que s'ha pres la decisió per recomanació del Ministeri de Sanitat, dels experts i per protegir els ciutadans.

Puig ho ha justificat perquè es tracta d'un "repte sanitari global".

De la mateixa manera també ha anunciat que se suspenen les Festes de la Magdalena a Castelló que havien de començar aquest cap de setmana.

🔴🏛 COMUNICAT OFICIAL



ℹ La Generalitat, seguint la instrucció del @sanidadgob, ha acordat ajornar la celebració de les festes de les Falles i la Magdalena en la Comunitat Valenciana. Per responsabilitat, per indicació dels experts i pensant en el bé general de la població. pic.twitter.com/smDgBMErEH  Generalitat (@generalitat) March 10, 2020

Ximo Puig ho ha anunciat després d'una reunió extrordinària que s'ha fet al vespre amb la Mesa Interdepartamental de Coordinació davant del coronavirus.

Puig ha apel·lat a "la comprensió de la ciutadania" i ha insistit en la "coordinació" mantinguda en tot moment amb el govern espanyol.

"Els responsables del Ministeri han donat una instrucció clara: la conveniència de no celebrar els actes festius de les Falles i la Magdalena en les dates previstes."

El Ministeri de Sanitat ha recomanat no celebrar cap d'aquestes festes per evitar possibles contagis en les aglomeracions previstes.

Les Falles s'havien de celebrar del 14 al 19 d'aquest mes de març i ja se n'estaven fent els preparatius als carrers. Les Festes de la Magdalena estaven previstes entre el 14 i el 22.

L'alcalde de València, Joan Ribó, ha assegurat que "es buscarà una alternativa" per a la celebració de les Falles 2020.

Les autoritats sanitàries de @sanidadgob i @GVAsanitat ens han comunicat la decisió de suspendre les #Falles2020 pel #COVID19. Buscarem una alternativa per a la seua celebració però el primer és la seguretat de les persones atenent sempre a criteris tècnics i científics.  Joan Ribó (@joanribo) March 10, 2020

Les Falles de València són una de les festes més populars del món, declarades per la Unesco Patrimoni Immaterial de la Humanitat. Aquest any comptaven amb un pressupost de gairebé 8 milions d'euros. Havien de cremar 761 monuments el dia de Sant Josep i la ciutat estava preparada per rebre un milió de persones.

Les Festes de les Falles només s'ha suspès cinc anys en tota la història: per la Guerra de Cuba, la Guerra Civil i per una protesta contra una taxa municipal.